प्रातिनिधिक फोटो

त्याचबरोबर मुंबई आणि उपनगर परिसरातही काही ठिकाणी पूर्वीसारखाच लॉकडाऊन लावण्याचा निर्णय घेण्यात आला. 

"ठाणे, नवी मुंबई, भिवंडी, कळवा, मुंब्रा, कल्याण-डोंबीवली, उल्हासनगर या महानगरपालिका क्षेत्रांमध्ये कोव्हिड हॉटस्पॉट ठरवून पुन्हा एकदा लॉकडाऊन करण्यात येत आहे." अशी माहिती ठाणे जिल्ह्याचे पालकमंत्री एकनाथ शिंदे यांनी दिली आहे. 

2 जुलै ते 12 जुलै ठाण्यात संपूर्ण लॉकडाऊन पाळले जाईल असं ठाणे पोलिसांकडून सांगण्यात येत आहे. 

मुंबईलगत असलेल्या ठाणे जिल्ह्याची लोकसंख्या 1 कोटी 10 लाखांहून अधिक आहे. ठाणे जिल्ह्यात कोरोनाची रुग्ण संख्या 34 हजारांहून अधिक आहे. तर सर्वाधिक रुग्ण कल्याण-डोंबिवलीमध्ये वाढत आहेत. 

दररोज 300 ते 400 रुग्ण कल्याण-डोंबिवली शहरात वाढत आहेत. तर ठाणे शहर, कळवा,मुंब्रा,नवी मुंबई या भागातही कोरोनाचा वाढता संसर्ग चिंतेचा विषय ठरत आहे. 

मुंबईच्या तुलनेत ठाण्याकडे दुर्लक्ष ? 

महाराष्ट्रात सर्वाधिक रुग्ण हे आर्थिक राजधानी मुंबईत आहेत. त्यामुळे सरकारकडून सुरुवातीपासूनच मुंबईतल्या उपाययोजनांकडे प्राधान्याने लक्ष देण्यात आले. पण आता ठाणे जिल्ह्यातील परिस्थिती ... आणखी 4000 वर्णांसाठी लेख सुरू ठेवा:
चिंताजनक आहे. 

ठाण्यातील बाळकूम, कोळशेत, मानपाडा, नौपाडा, ढोकाळी असे अनेक भाग कंटेनमेंट झोन बनत चालले आहेत. तर कल्याण आणि डोंबिवलीमध्ये एकूण 34 ठिकाणी कंटेनमेंट झोन आहेत. तर अंबरनाथमध्ये रुग्णसंख्या झपाट्याने वाढताना दिसते आहे. 

कोरोना

पत्रकार कपिल राऊत सांगतात, "मुंब्रा, कळवा, दिवा या भागात झोपडपट्टीचा विस्तार मोठा आहे. त्यामुळे सोशल डिस्टन्सिंगचे पालन होत नाहीय. तसंच सार्वजनिक शौचालय, छोट्या घरात कुटुंब सदस्य अधिक असल्याने रहिवासी सतत घराबाहेर पडतात. या परिसरात प्रशासनाकडून अपेक्षित असलेले कम्युनिटी ट्रेसिंग होत नाहीय." 

मुंबई शहराच्या तुलनेत ठाण्याची लोकसंख्या कमी असली तरी मूळ शहरापासून बाकी सर्व ठिकाणं लांब आहेत. त्यामुळे हॉस्पिटल्स, कोव्हिड टेस्ट, क्वारंटाईन सुविधा या अपुऱ्या आहेत. 

"माझ्या नातेवाईकांची कोव्हिड टेस्ट पॉझिटिव्ह आल्यानंतर त्यांना डोंबिवलीत बेड उपलब्ध होत नव्हता. त्यासाठी अनेकांना संपर्क करावा लागला. शेवटी बदलापूरला बेड उपलब्ध झाला." असं रुपाली पेठकर सांगतात. 

मुंबईला जाणाऱ्या कर्मचाऱ्यांमुळे कोरोनाचा फैलाव? 

कल्याण आणि डोंबिवलीमध्ये दर 24 तासांत केरोना व्हायरसचे 300 ते 400 नवीन रुग्ण आढळतायत. ठाणे जिल्ह्यात कोरोना व्हायरसचा फैलाव सर्वाधिक वेगाने  कल्याण,डोंबिवलीत होतोय. 

कल्याण,डोंबिवलीतून मोठ्या संख्येने चाकरमानी मुंबईत कामाला जातात. सध्या अत्यावश्यक सेवेसाठी जाणाऱ्या कर्मचाऱ्यांची संख्याही मोठी आहे. या कर्मचाऱ्यांसाठी लोकल रेल्वे सुरू करण्यापूर्वी डेंबिवली,कल्याणमधून बसने प्रवास केला जात होता. बसची संख्या आणि बस स्थानकं मोजकी असल्याने प्रवाशांची प्रचंड गर्दी झाली. 

एकनाथ शिंदे

आता रेल्वे सेवा सुरू केली असली तरी बस, रेल्वे,खासगी वाहने असे विभाजन न झाल्याने सोशल डिस्टन्सिंग पाळले जाते का? याबाबत शंका आहे. कल्याण-डोंबिवली शहर कव्हर करणारे पत्रकार अनिकेत सांगतात, "डोंबिवलीहून मुंबईला दररोज प्रवास करणारा वर्ग मोठा आहे. त्यामुळे इकडे संसर्ग वाढत असल्याची शंका सगळ्यांनाच आहे. आता रुग्णसंख्या वाढल्यावर कल्याण,डोंबिवलीने सगळ्यांचे लक्ष वेधले आहे. पण जेव्हा गर्दी होत होती तेव्हा प्रशासनाकडूनही दुर्लक्ष झाले." 

जून महिन्यातच कल्याण-डोंबिवली महानगरपालिका (KDMC) आयुक्त विजय सुर्यवंशी यांनी मुंबईला जाणाऱ्या लोकांनी तिकडेच रहावे असे पत्रक काढले. पण टीका झाल्याने हा निर्णय 24 तासांत मागे...